Mynenn gantz fruntlichenn groet met aller irbedinge stedes tho vorenn. Ersamenn leuenn bosunderenn gudenn frundenn, jch voge juer erszamheit vruntlichenn tho wetende om ichtes welkenn salpeiter dar jn juer ersamheit stadt Dansche lange hefft vorbadenn vnde rastert geuest. Vnde der achtbarenn rede des rikes tho Sweden vnde ich juer ersamheit vochenn oem gescrewenn hebbenn sodaen salpeiter loes tho geuende vnde my edder myn vulmectigenn volgenn latenn. Dar sich juer erszamheit wol willich jn vinnenn leet vnde wedder om voert dar wp eyn antuort screuenn, dat de salpeiter were looes gegeuen, dar wp ich min boet vnde vulmectigenn tho juer erszamheit dicke vnde vochenn gesant hebbe, vnde by gescreuenn, dat my de salpeiter werden mochte, den szo nicht gescheen is, dat my grottenn hinder vnde schadenn gedaen hefft om der aff snedenn Russzenn willenn, de dar dachliche denkenn dusszenn oett landes vnde de cristenheit vnder tho twingen vnde vorderffenn, des auer Got vorbede. Dar wmme sende jch noch tho juer erszamheit dussze bouiser, myn denere Jacob Rouer vnde bidde juer erszamheit gantz fruntlichen, dat juer erszamheit em noch jnt fruntschap den salpeiter volgenn lattenn wilenn, darwmme jch hope sodaen guet jn nenerleije wiis vorbei offt vorbrachenn hebbe edder szodaenn besaet tegenn juer erszamheit nicht vordent; darwmme hape ich juer erszamheit wett sick woluillich hir jnne vyndenn latenn. Sus hebbe jck noch dussze ergenante bouiser beualenn sodaenn salpeiter vntuangenn vnde vulmacht gegeuenn dar vp vorlatinge doen vor all na maninge licheruis als ich suluest personlichenn dar tor stede were. Hir wmme ijs myn fruntliche bede vnde boger, dat juer erszamheite in dusszenn vorgescreweden articlenn sich goetlichenn hebben wilen als ich juen vorsichtigden woll tho trwue. Wiil jck met alle gerne an eynenn sodan offt grotterenn tegenn juer vorhenn vormeltenn wedder vorschuldenn. Jwer erszamheit den almectigenn Gade to langer woluart vnde gesunt beuelende. Ex Viborgh anno Domini mdx:mo, dominica jnffra octavam assumpcionis virginis gloriose, meo sub sigillo etc. Erick Tursszenn rytter. Adress: Deme erszamenn vorsichtigenn vnde woluisedenn herenn borgermesteren vnde raetmannenn der stadt Dansche, sinen besunderenn gunstigenn gudenn vrundenn andechtigenn gescreuenn etc.